বঙ্গোপসাগরে তৈরি হচ্ছে নতুন নিম্নচাপ, বাংলায় কতটা প্রভাব পড়বে?

কলকাতা: বঙ্গোপসাগরে (Bay Of Bengal) তৈরি হচ্ছে নতুন নিম্নচাপ (Low Pressure)। বর্তমানে তামিলনাড়ু উপকূলের দক্ষিণ-পশ্চিম বঙ্গোপসাগরের ওপর থাকা সুস্পষ্ট নিম্নচাপটি দুর্বল হয়ে নিম্নচাপে পরিণত হয়েছে। যদিও তার প্রভাব আপাতত এ রাজ্যের আবহাওয়ায় পড়ছে না। সপ্তাহান্তে বিক্ষিপ্ত বৃষ্টির সম্ভাবনা রয়েছে উত্তরবঙ্গে। দক্ষিণবঙ্গে আগামী সপ্তাহে বৃষ্টির পূর্বাভাস রয়েছে।

বৃহস্পতিবার এটি পশ্চিম-উত্তর-পশ্চিম দিকে অগ্রসর হয়ে দক্ষিণ কর্নাটক এবং আশেপাশের অঞ্চলের উপর রয়েছে। পূর্বাভাস অনুযায়ী, আগামী ২৪ ঘণ্টায় এটি আরও পশ্চিম-উত্তর-পশ্চিম দিকে সরে গিয়ে পূর্ব-মধ্য এবং সংলগ্ন দক্ষিণ-পূর্ব আরব সাগরের ওপর পৌঁছতে পারে। আলিপুর আবহাওয়া দফতর জানিয়েছে, এটি ঘূর্ণিঝড়ে পরিণত হতে পারে কি না, নজর রাখছেন আবহবিদেরা।

আরও পড়ুন: কোচবিহারের এসপি দ্যুতিমান ভট্টাচার্যকে সরিয়ে দিল নবান্ন

হাওয়া অফিসের পূর্বাভাস, সপ্তাহান্তে দক্ষিণে উপকূলের জেলাগুলিতে বৃষ্টির সম্ভাবনা রয়েছে। আগামী সপ্তাহে সব জেলাতেই হালকা বৃষ্টির সম্ভাবনা তৈরি হতে পারে। শুক্রবার দক্ষিণবঙ্গের কোনও জেলায় বৃষ্টির সম্ভাবনা নেই। শনিবার উত্তর ও দক্ষিণ দুই ২৪ পরগনা, পূর্ব মেদিনীপুরে হালকা বৃষ্টির সম্ভাবনা রয়েছে। রবিবার এবং সোমবার উত্তর ও দক্ষিণ দুই ২৪ পরগনা, পূর্ব ও পশ্চিম মেদিনীপুর, ঝাড়গ্রামে বজ্রবিদ্যুৎ-সহ হালকা বৃষ্টির পূর্বাভাস রয়েছে। আগামী মঙ্গল এবং বুধবার দক্ষিণের সব জেলায় ঝড়বৃষ্টির সম্ভাবনা রয়েছে।

অন্য খবর দেখুন